CELEX: 62012TN0498
Language: el
Date: 2012-11-16 00:00:00
Title: Υπόθεση T-498/12: Προσφυγή της 16ης Νοεμβρίου 2012 — Κοινοπραξία Τουριστική Λουτρακίου κατά Επιτροπής

26.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 26/58
            
         Προσφυγή της 16ης Νοεμβρίου 2012 — Κοινοπραξία Τουριστική Λουτρακίου κατά Επιτροπής
   (Υπόθεση T-498/12)
   2013/C 26/118
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Κοινοπραξία Τουριστική Λουτρακίου Α.Ε. Ο.Τ.Α. — Λουτράκι Α.Ε. — Κλάμπ Οτέλ Λουτράκι Καζίνο Τουριστικές και Ξενοδοχειακές Επιχειρήσεις Α.Ε. (Λουτράκι, Ελλάδα) (εκπρόσωπος: Σ. Παππάς, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την επιβεβαιωτική απόφαση της Επιτροπής, της 18ης Σεπτεμβρίου 2012 — Αres (2012)1082114 — με την οποία απορρίφθηκε η αίτηση της προσφεύγουσας περί προσβάσεως σε ορισμένα έγγραφα· και
            
         
               —
            
            
               Να καταδικάσει την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Με την προσφυγή της η προσφεύγουσα ζητεί, σύμφωνα με το άρθρο 263 ΣΛΕΕ, την ακύρωση της απόφασης της Ευρωπαϊκής Επιτροπής, της 18ης Σεπτεμβρίου 2012, με την οποία απορρίφθηκε οριστικά η επιβεβαιωτική αίτηση της προσφεύγουσας για πρόσβαση στην επιστολή της 16ης Μαΐου 2012 των ελληνικών αρχών σχετικά με την ποσοτικοποίηση του ποσού ανάκτησης παράνομης κρατικής ενίσχυσης, σύμφωνα με την από 24 Μαΐου 2011 (1) απόφαση της Γενικής Διεύθυνσης Ανταγωνισμού της Ευρωπαϊκής Επιτροπής.
   Προς στήριξη της προσφυγής της η προσφεύγουσα προβάλλει τους ακόλουθους νομικούς ισχυρισμούς:
   
                
            
            
               Πρώτον, η προσφεύγουσα προβάλλει την παράβαση της υποχρέωσης αιτιολόγησης των απορριπτικών αποφάσεων εκ μέρους της Διοίκησης, δεδομένου ότι στην απάντησή της, η Διοίκηση, αρκείται σε μία γενική αναφορά των προβλεπόμενων στον Κανονισμό 1049/2001 εξαιρέσεων, χωρίς καμία περαιτέρω ανάπτυξη και πραγματική αιτιολόγηση της απόφασης.
            
         
                
            
            
               Δεύτερον, η προσφεύγουσα επικαλείται την παράβαση της αρχής της διαφάνειας, κατά παραβίαση του οικείου Κανονισμού 1049/2001 και του Κανονισμού 659/1999 (2), δεδομένου ότι η προσβαλλόμενη δεν παρέχει στο κοινό την ευρύτερη δυνατή πρόσβαση στα έγγραφα μη ερμηνεύουσα ούτε εφαρμόζουσα αυστηρά τις προβλεπόμενες στον Κανονισμό 1049/2001 εξαιρέσεις.
            
         
                
            
            
               Τέλος, η προσφεύγουσα επικαλείται και την παράβαση του άρθρου 108, παράγραφος 2 ΣΛΕΕ, καθώς και των άρθρων 6 και 20 του Κανονισμού 659/1999 κατά παραβίαση των δικαιωμάτων άμυνας της προσφεύγουσας και κατ’ επέκταση παραβίαση και της αρχής της χρηστής διοίκησης.
            
         
      (1)  Απόφαση της Ευρωπαϊκής Επιτροπής της 24ης Μαΐου 2011, Ε(2011)3504 τελικό, σχετικά με την κρατική ενίσχυση σε ορισμένα ελληνικά καζίνα αριθ. C 16/2010 (πρώην ΝΝ 22/2010, πρώην CP 318/2009)
   
      (2)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ